Návrh

**Všeobecne záväzného nariadenia mestskej časti Bratislava-Vrakuňa
č. ... /2021 zo dňa 7.12.2021**

**o určení výšky finančných prostriedkov na prevádzku a mzdy na dieťa materskej školy a žiaka školského zariadenia v zriaďovateľskej pôsobnosti mestskej časti Bratislava-Vrakuňa**

Miestne zastupiteľstvo mestskej časti Bratislava-Nové Mesto, v zmysle § 4 ods. 3 písm. h/
a § 6 ods. 1 zákona SNR č. 369/1990 Zb. o obecnom zriadení v znení neskorších predpisov, §7a ods. 2 písm. g/ a § 15 ods. 2 písm. a/ zákona SNR č. 377/1990 Zb. o hlavnom meste Slovenskej republiky Bratislave v znení neskorších predpisov a § 6 ods. 12 písm. c, e, h/ zákona č. 596/2003 Z. z. o štátnej správe v školstve a školskej samospráve a doplnení niektorých zákonov v znení neskorších predpisov, sa uznieslo na tomto všeobecne záväznom nariadení (ďalej v texte len „VZN“).

**Článok 1**

# Základné ustanovenia

Predmetom tohto všeobecne záväzného nariadenia mestskej časti Bratislava-Vrakuňa (ďalej len "VZN") je určiť:

1. podrobnosti financovania materských škôl, školského klubu detí a zariadení školského stravovania pre žiakov základných škôl na území mestskej časti Bratislava-Vrakuňa, ktoré sú na základe rozhodnutia Ministerstva školstva SR zaradené do siete škôl a školských zariadení Slovenskej republiky 1),
2. výšku finančných prostriedkov určených na prevádzku a mzdy na jedno dieťa materskej školy a dieťa školských zariadení v zriaďovateľskej pôsobnosti mestskej časti Bratislava-Vrakuňa,
3. účel použitia finančných prostriedkov na prevádzku a  mzdy na dieťa materskej školy, školského klubu detí a zariadenia školského stravovania pre žiakov základných škôl v zriaďovateľskej pôsobnosti mestskej časti Bratislava-Vrakuňa,
4. lehoty na predloženie údajov potrebných na financovanie,
5. termín poskytnutia finančných prostriedkov na prevádzku a  mzdy na dieťa materskej školy, školského klubu detí a zariadenia školského stravovania pre žiakov základných škôl v zriaďovateľskej pôsobnosti mestskej časti Bratislava-Vrakuňa.

**Článok 2**

# Vymedzenie pojmov

Na účely tohto všeobecne záväzného nariadenia sú:

1. finančné prostriedky na mzdy ako bežné výdavky, najmä na:
* mzdy, platy, služobné príjmy a ostatné osobné vyrovnania vyplácané pedagogickým a nepedagogickým zamestnancom škôl a školských zariadení za podmienok a v rozsahu ustanovených osobitnými predpismi,
* výdavky na poistné a príspevky do poisťovní hradené zamestnávateľom za zamestnancov,
* výdavky na odstupné a odchodné vyplácané podľa osobitných predpisov,
* výdavky na náhrady príjmu pri dočasnej pracovnej neschopnosti a ostatné dávky
vyplácané zamestnávateľom podľa osobitných predpisov.
1. finančné prostriedky na prevádzku, určené na bežné výdavky škôl a školských zariadení
na tovary a služby.

**Článok 3**

# Príjemca finančných prostriedkov

Príjemcom finančných prostriedkov podľa tohto nariadenia sú rozpočtové organizácie mestskej časti Bratislava-Vrakuňa s právnou subjektivitou,  ktoré sú na základe rozhodnutia Ministerstva školstva, vedy, výskumu a športu SR zaradené do siete škôl a školských zariadení SR 1).Sú to:

1. Materská škola na Kríkovej ulici,
2. Materská škola na Kaméliovej ulici,
3. Materská škola na Bodvianskej ulici,
4. školský klub detí pri Základnej škole Železničná ul. (ďalej len "ZŠ")
5. školský klub detí pri Základnej škole Rajčianska ul. (ďalej len "ZŠ")
6. školský klub detí pri Základnej škole Žitavská ul. (ďalej len "ZŠ")
7. zariadenie školského stravovania pre žiakov Základnej školy Železničná ul.
8. zariadenie školského stravovania pre žiakov Základnej školy Rajčianska ul.
9. zariadenie školského stravovania pre žiakov Základnej školy Žitavská ul.

**Článok 4**

V**ýška a účel finančných prostriedkov**

1. Výška finančných prostriedkov na príslušný kalendárny rokna prevádzku a mzdy na jedno dieťa materskej školy, školského klubu detí a zariadenia školského stravovania pre žiakov ZŠ je stanovená jednou sumou a je uvedená v prílohe č.1 tohto VZN.
2. Ročný objem finančných prostriedkov pre príjemcu na nasledujúci kalendárny rok sa určí ako súčin ročnej výšky dotácie na prevádzku a mzdy na jedno dieťa materskej

školy, školského klubu detí a zariadenia školského stravovania pre žiakov základných

škôl v zriaďovateľskej pôsobnosti mestskej časti uvedenej v  prílohe č.1 tohto VZN
a počtu detí alebo žiakov vykázaných školou alebo školským zariadením podľa článku 5. tohto VZN.  Takto vypočítané finančné prostriedky sa zaokrúhľujú na celé eurá nahor.

1. Výška finančných prostriedkov môže byť upravená v priebehu roka podľa zmeny rozpočtu mestskej časti Bratislava-Vrakuňa v súvislosti s rozdelením dane z príjmov fyzických osôb územnej samospráve 2).
2. Príjemca je oprávnený použiť finančné prostriedky len na úhradu mzdových a prevádzkových nákladov škôl a školských zariadení podľa ekonomickej klasifikácie definovanej Ministerstvom financií SR (610, 620, 630, 640).
3. Príjemca pri použití finančných prostriedkov musí zabezpečiť hospodárnosť, efektívnosť a účelnosť ich použitia.

**Článok 5**

# Lehoty na predloženie údajov

1. Školy a školské zariadenia s právnou subjektivitou v zriaďovateľskej pôsobnosti mestskej časti Bratislava-Vrakuňa, ktoré sú na základe rozhodnutia Ministerstva školstva SR zaradené do siete škôl a školských zariadení Slovenskej republiky, 1) sú povinné predložiť mestskej časti štatistické výkazy Škol (MŠVVŠ SR) 40-01 o počte detí materských škôl
a školských zariadení podľa stavu k 15. septembru príslušného roka v termíne najneskôr do 25. septembra príslušného roka.
2. Riaditeľ základnej školy, ktorej súčasťou je školský klub detí (ďalej len „ŠKD“), predloží mestskej časti písomne údaje o počte žiakov v základnej škole a žiakov v  ŠKD podľa stavu k 15. septembru príslušného roka v termíne najneskôr do 25. septembra príslušného roka.

**Článok 6**

 **Spôsob a termín poskytovania finančných prostriedkov**

## Mestská časť Bratislava-Vrakuňa poskytne príjemcovi finančné prostriedky mesačne najneskôr do 25. dňa príslušného kalendárneho mesiaca maximálne vo výške 1/12 ročnej výšky finančných prostriedkov, určenej podľa bodu 2. článku 4 tohto VZN bezhotovostným prevodom na bankový účet príjemcu.

1. V prípade potreby, resp. nevyhnutnej alebo havarijnej situácie, na preklenutie časového nesúladu na základe žiadosti príjemcu môže mestská časť zálohovo poskytnúť aj vyššiu sumu, ako je uvedené v bode 1. tohto článku VZN. Túto potrebu musí príjemca preukázať.

**Článok 7**

# Zúčtovanie finančných prostriedkov a kontrola použitia

1. Príjemca finančných prostriedkov je povinný zúčtovať poskytnuté finančné prostriedky s mestskou časťou Bratislava-Vrakuňa raz ročne k 31.12. aktuálneho roka.
2. V prípade, že príjemca finančné prostriedky nevyčerpá do 31.12. príslušného kalendárneho roku, je príjemca povinný nevyčerpanú časť finančných prostriedkov vrátiť späť na účet mestskej časti do 31.12. príslušného kalendárneho roku.
3. Finančnú kontrolu na úseku hospodárenia s finančnými prostriedkami poskytnutými podľa tohto VZN vykonáva mestská časť Bratislava-Vrakuňa a ostatné oprávnené orgány.
4. Príjemca finančných prostriedkov je povinný predložiť všetky doklady preukazujúce hospodárne, efektívne a účelné vynaloženie.

 **Článok 8**

**Záverečné ustanovenia**

1. Na ustanovenia súvisiace s určením výšky finančných prostriedkov na prevádzku a mzdy na dieťa materskej školy a žiaka školského zariadenia v zriaďovateľskej pôsobnosti mestskej časti, ktoré nie sú upravené týmto všeobecne záväzným nariadením, sa vzťahujú príslušné právne predpisy 3).
2. Toto VZN bolo schválené miestnym zastupiteľstvom mestskej časti Bratislava-Vrakuňa uznesením č. ............... dňa 7.12.2021.
3. Toto všeobecne záväzné nariadenie nadobúda účinnosť 01.01.2022.
4. Účinnosťou tohto [Všeobecne záväzného nariadenia mestskej časti Bratislava-Vrakuňa
č. ........./2021 sa ruší](https://www.vrakuna.sk/wp-content/uploads/2018/12/SKM_C454e18122110140.pdf)  VZN č. [4/2020 o určení výšky finančných prostriedkov na prevádzku a mzdy na dieťa materskej školy a žiaka školského zariadenia v zriaďovateľskej pôsobnosti mestskej časti Bratislava-Vrakuňa](https://www.vrakuna.sk/wp-content/uploads/2020/01/SKM_C364e20012713410-1.pdf).

 JUDr. Ing. Martin Kuruc

 Starosta

-----------------------------------------------------------------------------------------------------------------

1. ust. § 15 zákona č.596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov
2. zákon č.564/2004 Z.z. o rozpočtovom určení výnosu dane z príjmov územnej samospráve o zmene a doplnení niektorých zákonov v znení neskorších predpisov

3) napr. § 30 a 31 zákona č. 523/2004 Z. z. zákona o rozpočtových pravidlách verejnej správy v znení neskorších zmien a doplnkov

**Príloha č. 1 k VZN č. ..../2021:**

|  |  |
| --- | --- |
| **Kategória škôl a školských zariadení** | **Výška finančného príspevku na mzdy a prevádzku na žiaka v €**  |
| **Materská škola**  | **2 590,00**  |
| **Školský klub detí**  |  **430,00** |
| **Zariadenie školského stravovania pri ZŠ** |  **140,00**  |

vyvesené na pripomienkovanie dňa: 19.11.2021

zvesené dňa: ............................

schválené uznesením MZ MČ Bratislava-Vrakuňa číslo ........ /2021 zo dňa 7.12.2021